**Cine poate şti**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cine poate şti

De unde vine vara

Şi încotro se duce

Cântând

Caravana ei verde şi aurie?

Unii zic c-ar veni

Din pământ,

Că-şi trage povara,

Fierbinte şi dulce,

Din bostănărie,

Că se naşte în pepenii verzi,

În miezul lor

Strălucitor

Ca un palat

Luminat

De rubine,

Cu pereţi

De porfir şi nestemate

Şi cu pardoseala purpurie.

Tot ce se poate,

Dar mie

Mi-a spus o fetiţă cuminte

Că-şi aduce aminte

Cum vara vine din copilărie,

Şi cum,

În miros de lapte, de fân şi de fum,

Alunecă de-aici,

Trasă de fluturi, de buburuze şi de furnici,

Înspre bunici.